Broj: 711-I- 402-P-46-19/20-02-19

Zagreb, 31. siječnja 2020.g

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. i članka 39. stavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja o mogućem sukobu interesa** **dužnosnika Davora Žmegača, predsjednika Uprave društva Petrokemija d.d. od 31. listopada 2018.g. do 5. studenog 2018.g.,** na 75. sjednici, održanoj 31. siječnja 2020.g., donosi sljedeću

**ODLUKU**

1. **Pokreće se postupak protiv dužnosnika Davora Žmegača, predsjednika Uprave društva Petrokemija d.d. od 31. listopada 2018.g. do 5. studenog 2018.g., zbog moguće povrede članka 14. stavak 1. u vezi s člankom 20. stavkom 3. ZSSI-a, koja proizlazi iz okolnosti da je obnašao funkciju predsjednika Uprave društva Petrokemija d.d. u razdoblju od dvanaest mjeseci od prestanka obnašanja dužnosti.**
2. **Poziva se dužnosnik Davor Žmegač da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Na temelju članka 3. stavka 1. podstavka 37. ZSSI-a, predsjednici i članovi uprava trgovačkih društava koja su u većinskom državnom vlasništvu su dužnosnici u smislu ZSSI-a. Uvidom u Registar dužnosnika utvrđeno je da Davor Žmegač obnašao dužnost člana Uprave društva Petrokemija d.d. od 29. svibnja 2017.g. do 31. listopada 2018.g te dužnost Predsjednika Uprave istoga društva od 31. listopada 2018.g. do 05. studenog 2918.g.. Stoga je Davor Žmegač povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora proračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080004355, OIB: 24503685008 upisano trgovačko društvo Petrokemija d.d. sa sjedištem u Kutini, Aleja Vukovar. Dužnosnik Davor Žmegač upisan je kao predsjednik Uprave navedenog trgovačkog društva od 31. listopada 2018.g.

Uvidom u povijesni izvadak trgovačkog društva Petrokemija d.d. utvrđeno je da je Davor Žmegač obnašao dužnost člana Uprave predmetnog trgovačkog društva od 29. svibnja 2017.g. do 31. listopada 2018.g. Uvidom u navedeni izvadak utvrđeno je da je društvo Petrokemija d.d. provedbom upisa povećanja temeljenog kapitala dana 05. studenog 2018.g. prestalo biti u većinskom vlasništvu Republike Hrvatske.

Uvidom u zapisnik sa 31/18 sjednice Nadzornog odbora društva Petrokemija d.d. održane 31. listopada 2018.g. u Zagrebu, Povjerenstvo je utvrdilo da je usvojena Odluka o sporazumnom prestanku mandatasvim članovima Uprave.

Uvidom u Odluku o sporazumnom prestanku mandata članovima Uprave broj 20/18 Povjerenstvo je utvrdilo kako je navedenom odlukom dana 30. listopada 2018.g.prestao mandat članovima Uprave pa tako i Davoru Žmegaču, a temeljem posebnih pojedinačnih sporazuma. Uvidom u sporazum od dana 31. listopada 2018.g., sklopljen između društva Petrokemija d.d. i mr. sc. Davora Žmegača, Povjerenstvo je utvrdilo kako je člankom 1. predmetnog Sporazuma navedeno da potpisnici Sporazuma suglasno utvrđuju da će provedbom odluke Glavne skupštine Petrokemije d.d. od 9. srpnja 2018.g. o povećanju temeljnog kapitala uplatom u novcu i izdavanjem nove emisije dionica društvu Petrokemija d.d., doći do promjene vlasničke strukture društva te da se, u cilju omogućavanja novim stjecateljima dionica da aktivno sudjeluju u procesu odabira nove upravljačke strukture društva, stavljaju na raspolaganje mandati članova Uprave društva sukladno njihovim ostavkama na funkcije u Upravi društva. Navedenim sporazumom utvrđeno je da Davor Žmegač prestaje biti članom Uprave društva Petrokemija d.d. s danom 31. listopada 2018.g. te da su prestankom mandata prestale sve njegove dužnosti, prava i obveze kao člana Uprave, ali ne i radni odnos koji su ugovorne strane zasnovale Ugovorom od 29. svibnja 2017.g. Nadalje, člankom 2. predmetnog Sporazuma utvrđeno je da radni odnos Davora Žmegača prestaje po proteku ugovorenog otkaznog roka od dva mjeseca računajući od prestanka članstva u Upravi društva, točnije s danom 31. prosinca 2018.g., s kojim danom prestaje i važenje Ugovora od 29. svibnja 2017.g.

Povjerenstvo obrazlaže kako iz odredbe članka 14. stavka 1. te članka 20. stavka 3. ZSSI-a proizlazi da dužnosnici tijekom obnašanja dužnosti te u razdoblju od dvanaest mjeseci od dana prestanka obnašanja dužnosti, ne mogu biti članovi uprava i nadzornih odbora trgovačkih društava. Navedena zabrana propisana je beziznimno te se podjednako odnosi na sve kategorije dužnosnika, kao i na sva trgovačka društva, neovisno o njihovoj vlasničkoj strukturi pa tako i na trgovačka društva koja, kao što je toslučaj s društvom Petrokemija d.d., zbog izmjene vlasničke strukture, više nisu u većinskom vlasništvu Republike Hrvatske.

Slijedom navedenoga, obnašanje dužnosti predsjednika Uprave trgovačkog društva Petrokemija d.d. prije proteka razdoblja od dvanaest mjeseci nakon prestanka obnašanja dužnosti (5. studeni 2018.g.), ukazuje na moguću povredu članka 14. stavka 1. u vezi s člankom 20. stavkom 3. ZSSI-a.

Stoga je Povjerenstvo donijelo odluku kao u točki I. izreke.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, kao u točki II. izreke.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Davor Žmegač, elektroničkom dostavom
2. Objava na internetskoj stranici Povjerenstva
3. Pismohrana